text: 'বাংলাদেশে প্রকৃত গণতান্ত্রিক ব্যবস্থা নেই'
  প্রকাশিত: ১৪:১৮, ২৮ মে ২০১৯
  নিজস্ব প্রতিবেদক, সিলেট : গণফোরামের সাধারণ সম্পাদক ড. রেজা কিবরিয়া বলেছেন, 'গণতন্ত্রের অন্যতম স্তম্ভ হচ্ছে সুষ্ঠু নির্বাচন। কিন্তু গত ৩০ ডিসেম্বর অনুষ্ঠিত নির্বাচন প্রমাণ করেছে বাংলাদেশে প্রকৃত গণতান্ত্রিক ব্যবস্থা নেই। তাই গণতন্ত্রকে ফিরিয়ে আনতে অনতিবিলম্বে অংশগ্রহণমূলক অবাধ সুষ্ঠু নির্বাচন প্রয়োজন।'
  গণফোরামের সাধারণ সম্পাদকের দায়িত্ব পাওয়ার পর মঙ্গলবার বিকেলে সিলেটে সংবাদ সম্মেলন করেন সাবেক প্রয়াত অর্থমন্ত্রী শাহ্ এম এস কিবরিয়ার ছেলে ড. রেজা কিবরিয়া। একাদশ জাতীয় সংসদ নির্বাচনের আগে গণফোরামের যোগ দেন তিনি। নির্বাচনে হবিগঞ্জ-১ আসন থেকে তিনি ধানের শীষ প্রতীক নিয়ে অংশও নেন, তবে আওয়ামী লীগ প্রার্থীর কাছে পরাজিত হয়েছিলেন।
  সিলেট প্রেসক্লাবের আমিনুর রশীদ চৌধুরী মিলনায়তনে আয়োজিত এ সংবাদ সম্মেলনে একাদশ সংসদের সমালোচনা করে তিনি বলেন, 'পাঁচজনকে দয়া করে সংসদে ঢুকতে দিলেই এই সংসদের বৈধতা হবে সেটা ভুল ধারণা। দেশের মানুষকে এতটা বোকা মনে করা উচিত না। জনগণই দেশের মালিক এবং সেই মালিকানা তাদের ফেরত দিতেই হবে। ভয়-ভীতি, মিথ্যা মামলা, হুমকি দিয়ে মানুষকে চুপ করানো যায় কিন্তু মানুষের ভালবাসা, আস্থা, সম্মান আদায় করা যায় না।'
  রেজা কিবরিয়া বলেন, 'দেশে এই সময় বিভিন্ন ক্ষেত্রে অরাজকতা এবং ঝুঁকিপূর্ণ পরিস্থিতি বিরাজমান। এই বিষয়গুলি সবার সামনে তুলে ধরা এবং সরকারের গঠনমূলক সমালোচনা করে প্রস্তাব দিতে আমরা চেষ্টা করব। সরকার অনেক ব্যাপারে মনে হচ্ছে দিশেহারা। আমার মনে হয় তাদের নিজেদের আত্মবিশ্বাসের অনেক সমস্যা রয়েছে। গণসমর্থিত সরকার না হওয়ায় এটাই স্বাভাবিক। '
  তিনি বলেন, 'অর্থনীতির দুরবস্থা, আর্থিক বৈষম্য, পরিবেশ দূষণ, খাদ্যদ্রব্যে ভেজাল, শিক্ষার নিম্নমান, সাইবার সিকিউরিটি, বেকারত্ব বৃদ্ধি, কৃষিক্ষেত্রে হাহাকার, ব্যাংকিং খাতের অরাজকতা, শ্রমিকদের শ্রমের ন্যায্য মূল্য না দেওয়া, পরিবহন সেক্টরে মারাত্মক অরাজকতা, হত্যা, ধর্ষণ এবং যৌন অপরাধ ব্যাপকভাবে ছড়িয়ে পড়া, মাদক ব্যবসা বৃদ্ধি, রোহিঙ্গা সমস্যা, ব্যবসায়ীদের বিভিন্ন ধরনের হয়রানি, এসব বিষয় নিয়ে গবেষণাভিত্তিক নীতিমালা তৈরি করতে হবে।'
  রেজা কিবরিয়া গণফোরামের সম্পাদকের দায়িত্ব পেয়ে নিজেকে গর্বিত বলে উল্লেখ করেন। তিনি বলেন, 'এ দলের আদর্শ ও নেতৃত্ব তাকে আকর্ষণ করেছে। গণফোরামের কাছে মানুষ আশা করতে পারে- শান্তিপূর্ণ, গণমুখী, গণতান্ত্রিক, অসাম্প্রদায়িক রাজনৈতিক ধারা। আর যার মূল শক্তি হবে বাংলাদেশের মানুষের সম্মতি ও সমর্থন। এই ব্যাপারে গণফোরামের নীতির কোনো পরিবর্তন নেই।'
  তিনি সংবাদ সম্মেলনে তার প্রয়াত পিতা আওয়ামী লীগ সরকারের সাবেক অর্থমন্ত্রী শাহ্ এম এস কিবরিয়াকেও স্মরণ করেন। সংবাদ সম্মেলনে গণফোরাম সিলেট জেলা ও মহানগরের নেতৃবৃন্দ উপস্থিত ছিলেন।